Publication: Magyar Közlöny
Issue: MK-2001-29 (Year: 2001, Number: 29)
Era: 1990-2004
Section: a 11/2001. (III. 13.) KöViM rendelethez
Paragraph Index: 208

12. Kijelölt gyalogos-átkelőhelyek 12.1. A jelzőtáblával kijelölt gyalogos-átkelőhelyet minden esetben útburkolati jellel is jelezni kell. 12.2. Az útkereszteződésen kívüli kijelölt gyalogosátkelőhely előtt 30 m hosszban záróvonalat kell létesíteni, amely előtt figyelmeztető vonalsűrítés szükséges, lakott területen kívül 60 m hosszban még akkor is, ha az úton egyébként nem készült terelővonal. A gyalogos-átkelőhelytől távolodó járművek részére — ha egyéb okból nem szükséges az előzési tilalom fenntartása — átléphető záróvonal létesíthető. 12.3. Az átkelőhelynek egyértelműen a gyalogos biztonságát szolgáló sziget vagy járda területére kell vezetnie. A kijelölt gyalogos-átkelőhely elhelyezésénél nem alkalmazható olyan megoldás, amely valamelyik járda szabályos megközelítését lehetetlenné tenné. Különböző irányú átkelőhelyek általában nem csatlakoztathatók, az összemetszés kerülendő. 12.4. A kijelölt gyalogos-átkelőhely útburkolati jeleit az útnak nemcsak az úttestjén, hanem az út azon kívüli valamennyi szilárd burkolattal ellátott részén is át kell vezetni. Nem szabad azonban az útburkolati jeleket elhelyezni osztottpályás úton az osztósávban, továbbá a csak gyalogosok számára épített szilárd burkolaton.

Source: https://magyarkozlony.hu/hivatalos-lapok/d77a2fccce80a33f49607903c02ec8735097e91b/dokumentumok/717988a21e264505ac1be280c89c6b455098078c/letoltes